**ΕΝΩΠΙΟΝ ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ ΚΑΙ ΑΡΧΗΣ**

**ΕΞΩΔΙΚΗ ΔΙΑΜΑΡΤΥΡΙΑ, ΠΡΟΣΚΛΗΣΗ ΚΑΙ ΔΗΛΩΣΗ**

Του Αλέξη Τσίπρα του Παύλου, Αρχηγού της Αξιωματικής Αντιπολίτευσης, Βουλευτή, Προέδρου της Κοινοβουλευτικής Ομάδας του ΣΥΡΙΖΑ, κατοίκου Αθηνών, οδός Αρμονίας 74Α.

**ΠΡΟΣ**

1. Τον Ιωάννη Κουρτάκη του Ιωάννη, δημοσιογράφο και εκδότη, κάτοικο Πειραιά επί της οδού Κανάρη αρ. 1.

Χθες, 07/12/2020, αργά το βράδυ, αναρτήσατε στον λογαριασμό τουήτερ (twitter) που διατηρείτε προσωπικό σχόλιο –δήλωση με το εξής περιεχόμενο: ***«Είναι αργά για να φτιάξουν ενοικιαστήριο συμβόλαιο. Όπως είναι σχετικά αργά για να βρουν άκρη πως πληρώθηκαν τα μηνιαία τιμήματα. Κι αυτό που είναι δύσκολο είναι να κρύψουν την κατασκευαστική εταιρεία που πλήρωσε τις εργασίες επισκευής του ακινήτου. Γενικώς είναι αργά.»***.

Το σχόλιό σας αυτό αναφέρεται σε χαλκευμένη υπόθεση δυσφημιστικών και συκοφαντικών αναφορών σε σχέση με το πρόσωπό μου, και μαζί με εκείνες συνιστούν ένα σύνολο παντελώς ψευδών κατά περιεχόμενο και μη ανταποκρινόμενων στην αλήθεια ισχυρισμών.

Κατά το χρόνο που κάνατε την ανάρτησή σας, την 07/12/2020, πριν τα μεσάνυχτα, είχαν ήδη λάβει χώρα σειρά δημοσιευμάτων, πολλά από τα οποία εκ μέρους της εφημερίδας «ΠΑΡΑΠΟΛΙΤΙΚΑ». Είχε προηγηθεί η δημοσίευση νωρίτερα την ίδια ημέρα (περί τις 20:30) σχολίων δημοσιογράφων (συγκεκριμένα του κ. Γιώργου Παπαχρήστου) που μου απέδιδαν σχέσεις με τη διαπλοκή και υπόνοιες ότι εξοχική κατοικία που μισθώνω ανακαινίστηκε με δαπάνη 1εκ. ευρώ και μάλιστα ότι την ανακαίνισή της έκανε για λογαριασμό μου μεγάλη κατασκευαστική εταιρεία, εισηγμένη στο χρηματιστήριο.

Εσείς, έχοντας συμβάλλει στη διαμόρφωση της περιρρέουσας ατμόσφαιρας, αλλά και αξιοποιώντας τις αναφορές άλλων δημοσιογράφων, προβήκατε σε ακόμη πιο έντονη προσβολή της προσωπικότητάς μου. Ειδικότερα, με παρουσιάσατε ως έτοιμο να κατασκευάσω, μαζί με τους συνεργάτες μου, στοιχεία μέσω των οποίων θα αντέκρουα οποιεσδήποτε εναντίον μου δημόσιες αιτιάσεις. Με παρουσιάζετε ως κάποιον που θα μπορούσε να προβεί σε ενέργειες απόκρυψης στοιχείων που τον αφορούν. Κι όλα αυτά, προκειμένου να αποφύγω ευθύνη που δήθεν απέρρεε από τη μισθωτική σχέση που αφορούσε την περί ης η δημόσια συζήτηση και αρθρογραφία εξοχική κατοικία. Εξάλλου, ως δημοσιογράφος οφείλατε να υπαγάγατε σε έλεγχο οποιαδήποτε άποψη ή εν γένει πληροφορία που θεωρούσατε ότι υπάρχει για το ζήτημα και να αποκρούσετε όσες είναι, όπως εν προκειμένω καταφανώς συμβαίνει, προφανώς ψευδείς και ανυπόστατες. Αντ’ αυτού, τις υιοθετήσατε, τις ενισχύσατε με νέες δυσφημιστικές προσβολές και ψεύδη και τις διασπείρατε έτι περαιτέρω.

Παραβιάζοντας συνειδητά κάθε κανόνα δημοσιογραφικής δεοντολογίας, καλλιεργήσατε καχυποψία και τη στρεβλή εικόνα περί της ύπαρξης οσμής σκανδάλου και σκιών γύρω από την κατοικία που μισθώνω και γύρω από το αν η στάση που τηρώ σχετικά είναι έντιμη και καθαρή.

Διαδώσατε ψευδείς και συκοφαντικούς ισχυρισμούς, διασπείροντας υποψίες εις βάρος μου, αλλά και τη βεβαιότητα ότι θα προβώ σε επίμεμπτες πράξεις με σκοπό να σπιλώσετε την τιμή και την υπόληψή μου.

Η αλήθεια είναι ότι δεν έχω κανέναν λόγο να κατασκευάσω στοιχεία ή να αποκρύψω στοιχεία, αφού η αλήθεια είναι ότι ήδη τον Ιούνιο του τρέχοντος έτους υπέγραψα τετραετές μισθωτήριο συμφωνητικό εξοχικής κατοικίας 71 τμ με αντίστοιχου εμβαδού υπόγειο, με μίσθωμα 500 ευρώ μηνιαίως για τα πρώτα τρία χρόνια και 900 ευρώ μηνιαίως για τον τέταρτο χρόνο. Η συμφωνία περιελάμβανε την προκαταβολική κατάθεση σε τραπεζικό λογαριασμό των μισθωμάτων των τριών πρώτων χρόνων, η οποία και έγινε σε λογαριασμό της ALPHA BANK στις 4 Ιουλίου 2020. Το δε συμφωνητικό κατατέθηκε στην εφορία στις 2 Ιουλίου 2020.

Εξάλλου, οι εργασίες ανακαίνισης της κατοικίας έγιναν με αποκλειστική ευθύνη του ιδιοκτήτη και ολοκληρώθηκαν πριν ξεκινήσει η μίσθωση, στις 15 Ιουλίου 2020. Σύμφωνα με τα κατατεθειμένα στην εφορία σχετικά παραστατικά, τις εργασίες ανέλαβε εταιρεία που δεν είναι εισηγμένη στο χρηματιστήριο, το δε κόστος των επισκευών ανέρχεται στο ποσό των 20.000 ευρώ πλέον ΦΠΑ. Για όλα τα ανωτέρω έχω ήδη προβεί σε αναλυτική δημόσια δήλωση μου την 8/12/2020, δημοσιοποιώντας όλα τα σχετικά έγγραφα, στην οποία σας παραπέμπω.

Επειδή, η ψευδολογία και οι προσβολές των δημοσίων προσώπων δεν αποτελούν μέρος του δημοσιογραφικού καθήκοντος για ενημέρωση του κοινού σε ζητήματα που ενδιαφέρουν τη δημόσια σφαίρα, ενώ το δικαίωμα άσκησης δημοσιογραφικής κριτικής προς τα δημόσια πρόσωπα δεν δικαιολογεί την προσβολή της τιμής, της υπόληψης και της ηθικής ακεραιότητάς τους, Πολύ περισσότερο, δεν εντάσσεται στην αναγκαία σε μια δημοκρατική πολιτεία δημόσια κριτική προς τα πολιτικά πρόσωπα η εσκεμμένη παρουσίαση ως γνήσιων προφανώς κατασκευασμένων ειδήσεων ή ακραία προσβλητικών σχολίων που υπαινίσσονται την τέλεση πράξεων κατασκευής ή απόκρυψης εγγράφων, σε αντίθεση με τους κανόνες της ίδιας της δημοσιογραφικής δεοντολογίας.

Επειδή, οι πράξεις σας συνιστούν συκοφαντική δυσφήμηση (άρθρο 362 ΠΚ).

Επειδή, οι απολύτως ψευδείς, δυσφημιστικές και συκοφαντικές αναφορές που περιλήφθηκαν στο προαναφερθέν σχόλιό σας στο τουήτερ (twitter) συνιστούν συμπεριφορά παράνομη και καταχρηστική με αποτέλεσμα να έχω υποστεί βαρύτατη ηθική βλάβη.

**Διαμαρτύρομαι** έντονα για την κατασκευή και αναπαραγωγή ψευδών ειδήσεων και συκοφαντικών κατά περιεχόμενο ισχυρισμών, με αποκλειστικό σκοπό τη δυσφήμησή μου και την προσβολή της τιμής και της υπόληψή μου.

**Σας καλώ** να αποκαταστήσετε άμεσα την εις βάρος μου προσβολή, το αργότερο μέσα στις επόμενες 2 μέρες από την κοινοποίηση της παρούσας, με δημόσια δήλωσή σας στην εφημερίδα «ΠΑΡΑΠΟΛΙΤΙΚΑ» και στον προσωπικό σας λογαριασμό στο τουήτερ (twitter), όπου δημοσιεύθηκαν τα προαναφερόμενα δυσφημιστικά σχόλια και συκοφαντικές αναφορές για το πρόσωπό μου, βάσει κειμένου που ακολουθεί με το οποίο θα ανακαλούνται στο σύνολό τους οι παραπάνω άθλιες, ψευδείς, παράνομες και συκοφαντικές για το πρόσωπό μου αναφορές σας, καθώς και να μου κοινοποιήσετε σε αντίτυπο τη σχετική επανόρθωση και αποκατάσταση.

Επίσης **σας καλώ** να παραλείπετε στο εξής τη δημοσίευση ψευδών και συκοφαντικών αναφορών σε βάρος μου για το παραπάνω ζήτημα και να προβαίνετε σε ενδελεχή διασταύρωση των στοιχείων και των πηγών σας πριν δημοσιεύσετε οποιαδήποτε σχετική αναφορά και διασπείρετε υποψίες και υπαινιγμούς εις βάρος μου.

Να απαλείψετε άμεσατα παραπάνω σχετικά σχόλιά σας, από τον λογαριασμό τουήτερ (twitter), όπου δημοσιεύθηκαν, αλλά και από κάθε ιστοσελίδα ιδιοκτησίας ή συμμετοχής σας στις οποίες έχουν αναρτηθεί ή αναπαραχθεί.

Το κείμενο αποκατάστασης που θα τεθεί στην εφημερίδα «ΠΑΡΑΠΟΛΙΤΙΚΑ» και θα αναρτηθεί ως σχόλιο στο λογαριασμό σας στο τουήτερ θα πρέπει να έχει κατ’ ελάχιστον το περιεχόμενο που υποδεικνύω ακολούθως, αναλογικά και με την παρ. 5 του άρθρου μόνου του ν. 1178/1981, όπως αντικαταστάθηκε με την παρ. 2 του άρθρου 37 του ν. 4356/2015:

«**ΕΠΑΝΟΡΘΩΣΗ ΚΑΙ ΑΠΟΚΑΤΑΣΤΑΣΗ ΤΗΣ ΑΛΗΘΕΙΑΣ ΓΙΑ ΤΟΝ ΑΛΕΞΗ ΤΣΙΠΡΑ**

Ο δημοσιογράφος Κουρτάκης Ιωάννης δηλώνω ότι, σχετικά με υπόθεση ενοικίασης εξοχικής κατοικίας από τον κ. Αλέξιο Τσίπρα, το σχόλιο που έκανα την 07/12/2020 στον προσωπικό μου λογαριασμό twitter, όπου τον εμφάνιζα ως κάποιον έτοιμο να κατασκευάσει στοιχεία ή να αποκρύψει στοιχεία, προκειμένου να αντικρούσει δημόσιες αιτιάσεις σχετικά με τη μίσθωση εξοχικής κατοικίας, δεν έχουν κανένα έρεισμα και στηρίζονται σε αναξιόπιστες πηγές, περιλαμβάνουν αναλήθειες, ανακρίβειες και αήθειες και προήλθαν από μη διασταυρωμένες πληροφορίες, χωρίς κανένα αποδεικτικό στοιχείο και προκάλεσαν σοβαρή προσβολή της τιμής και της υπόληψής του. Κατόπιν αυτών, ο ίδιος, όπως ακριβώς επιβάλλει ο νόμος και η δημοσιογραφική δεοντολογία, επανορθώνω και ΑΝΑΚΑΛΩ τα σχετικά αναληθή, δυσφημιστικά και συκοφαντικά σχόλια στο σύνολό τους ως προς τις αναφορές στο πρόσωπο του κ. Αλ. Τσίπρα και διευκρινίζω στο αναγνωστικό κοινό, αλλά και σε όλους όσοι αναπαρήγαγαν αυτά ότι δεν έχουν την παραμικρή σχέση με την πραγματικότητα φράσεις ιδίως όπως οι εξής:

***«Είναι αργά για να φτιάξουν ενοικιαστήριο συμβόλαιο. Όπως είναι σχετικά αργά για να βρουν άκρη πως πληρώθηκαν τα μηνιαία τιμήματα. Κι αυτό που είναι δύσκολο είναι να κρύψουν την κατασκευαστική εταιρεία που πλήρωσε τις εργασίες επισκευής του ακινήτου. Γενικώς είναι αργά.»***

**Σας δηλώνω** ότι σε περίπτωση μη συμμόρφωσή σας κατά το νόμο και την παρούσα θα προσφύγω στη Δικαιοσύνη για την αποκατάσταση της βαρύτατης ηθικής βλάβης που μου προξενήσατε, ζητώντας να μου επιδικάσει ποσό εύλογης αποζημίωσης, έως του ύψους που υπαινίσσονται οι συκοφάντες ότι στοίχισε η ανακαίνιση της μισθωμένης κατοικίας που αφορούσαν τα παραπάνω σχόλιά σας, το οποίο εξ ολοκλήρου θα αποδώσω στον ΕΔΟΕΑΠ, τον ασφαλιστικό φορέα των εργαζομένων στο χώρο της ενημέρωσης.

**Με τη ρητή επιφύλαξη παντός νομίμου δικαιώματός μου**

Αρμόδιος δικαστικός επιμελητής παραγγέλλεται να επιδώσει νόμιμα την παρούσα στον καθ’ ου, για να λάβει γνώση και για τις νόμιμες συνέπειες, αντιγράφοντάς τη ολόκληρη στην έκθεση επιδόσεως που θα συντάξει.

Ο εξωδίκως δηλών/ Διαμαρτυρόμενος

Αθήνα, 08/12/2020